ประกาศคณะกรรมการควบคุมการขนส่งทางบกกลาง เรื่อง การกำหนดให้ใช้รถโดยสารขนาดเล็กทำการขนส่งในเส้นทางรถโดยสารประจำทาง หมวด 1 ในเขตกรุงเทพมหานครและจังหวัดที่มีเส้นทางต่อเนื่องที่กำหนดขึ้นใหม่

ประกาศคณะกรรมการควบคุมการขนส่งทางบกกลาง
ประกาศคณะกรรมการควบคุมการขนส่งทางบกกลาง
เรื่อง
การกำหนดให้ใช้รถโดยสารขนาดเล็กทำการขนส่งในเส้นทางรถโดยสารประจำทาง
หมวด ๑
ในเขตกรุงเทพมหานครและจังหวัดที่มีเส้นทางต่อเนื่องที่กำหนดขึ้นใหม่[๑]
 

ด้วย
คณะกรรมการควบคุมการขนส่งทางบกกลางได้พิจารณาเห็นว่า ปัจจุบันมีผู้นำรถตู้มาใช้ทำการขนส่งเป็นรถโดยสารประจำทาง
หมวด ๑ ในเขตกรุงเทพมหานครและจังหวัดที่มีเส้นทางต่อเนื่องจำนวนมาก
ซึ่งสภาพของรถตู้ดังกล่าว
การจัดวางที่นั่งไม่สะดวกสบายสำหรับการเป็นรถโดยสารประจำทาง
การขึ้น-ลงไม่คล่องแคล่ว โดยเฉพาะการจอดรับ-ส่งผู้โดยสารตามป้ายรถโดยสารประจำทางมักล่าช้า
ก่อให้เกิดปัญหาการจราจร รวมทั้งมีปัญหาในด้านความปลอดภัย

คณะกรรมการควบคุมการขนส่งทางบกกลางจึงได้มีมติในการประชุมครั้งที่
๑๑/๒๕๔๙ เมื่อวันที่ ๖ มิถุนายน ๒๕๔๙ ดังนี้ ให้เส้นทางรถโดยสารประจำทาง หมวด ๑
ในเขตกรุงเทพมหานครและจังหวัดที่มีเส้นทางต่อเนื่องที่กำหนดขึ้นใหม่
หากจำเป็นต้องใช้รถมาตรฐาน ๒ จ (รถโดยสารปรับอากาศที่มีที่นั่งไม่เกิน ๒๐ ที่นั่ง)
ทำการขนส่ง ให้ใช้รถโดยสารขนาดเล็ก โดยทางราชการจะไม่อนุญาตให้ใช้รถตู้
เว้นแต่จะมีเหตุผลความจำเป็นอันสมควร

ให้ประกาศให้ผู้ประกอบการขนส่งด้วยรถโดยสารประจำทางได้ทราบทั่วกัน


ประกาศ ณ วันที่ ๕
กรกฎาคม พ.ศ. ๒๕๔๙
คำรบลักขิ์ สุรัสวดี
รองปลัดกระทรวงคมนาคม
หัวหน้ากลุ่มภารกิจด้านการขนส่ง
ประธานกรรมการควบคุมการขนส่งทางบกกลาง






นันทนา/ผู้จัดทำ
๑๘ สิงหาคม ๒๕๔๙

โชติกานต์/ปรับปรุง
๒๙ กรกฎาคม ๒๕๕๘

[๑] ราชกิจจานุเบกษา เล่ม ๑๒๓/ตอนที่ ๗๘ ง/หน้า ๑๕๔/๑๐ สิงหาคม ๒๕๔๙